SENA ร่วมทุน “ฮันคิว” ผุด “เสนา เอช 22” พัฒนาคอนโด
SENA จับมือ “ฮันคิว” ร่วมทุน "เสนา เอช 22" เพื่อพัฒนาโครงการคอนโดมิเนียมร่วมกัน ในสัดส่วนร้อยละ 51:49 
14 ต.ค. 2564

บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า ที่ประชุมคณะกรรมการบริหารของบริษัท ครั้งที่ 24/2564 เมื่อวันที่ 14 ต.ค. 2564 ได้มีมติอนุมัติการเข้าร่วมลงทุน และลงนามในสัญญาร่วมทุน (Joint Venture Agreement) รวมถึงสัญญาซื้อขายหุ้น (Share Purchase Agreement) และ/หรือ สัญญาจองซื้อหุ้น (Share Subscription Agreement) กับบริษัท ฮันคิว ฮันชิน พร็อพเพอร์ตี้ส์  คอร์ป (Hankyu Hanshin Properties Corp.) (ฮันคิว) เพื่อพัฒนาโครงการคอนโดมิเนียมร่วมกันภายใต้ บริษัท เสนาดีเวลลอปเม้นท์ เอช 22 จำกัด (เสนา เอช 22) ในสัดส่วนร้อยละ 51:49
โดยการร่วมทุนในเสนา เอช 22 มีรายละเอียด ดังนี้
1.เสนา เอช 22 จะเพิ่มทุนจดทะเบียน 174,000,000 บาท จาก 1,000,000 บาท เป็น 175,000,000 บาท โดยออกหุ้นเพิ่มทุน จำนวน 1,740,000 หุ้น มูลคาหุ้นที่ตราไว้หุ้นละ 100 บาท
2.SENA จะซื้อหุ้นเพิ่มทุนใน เสนา เอช 22 จำนวน 882,501 หุ้น หรือคิดเป็น 50.72% ของจำนวนหุ้นเพิ่มทุนทั้งหมด ในราคาหุ้นละ 100 บาท รวมเป็นเงินค่าหุ้นเพิ่มทุน 88,250,100 บาท
3.SENA จะสละสิทธิการซื้อหุ้นเพิ่มทุนในเสนา เอช 22 ตามที่ได้รับจัดสรรตามสัดส่วนการถือหุ้นจำนวน 857,151 หุ้น หรือคิดเป็น 49.26% ของจำนวนหุ้นเพิ่มทุน ในราคาหุ้นละ 100 บาท รวมเป็นมูลค่า 85,715,100 บาท เพื่อให้ฮันคิวเข้าซื้อ 857,499 หุ้น (ฮันคิวมีสิทธิจองซื้อหุ้นเพิ่มทุน จำนวน 174 หุ้น และมีหุ้นซึ่งผู้ถือหุ้นรายอื่นสละสิทธิการซื้อหุ้นเพิ่มทุนอีกจำนวน 174 หุ้น) ซึ่งภายหลังจากการเพิ่มทุนฮันคิวจะถือหุ้นในเสนาเอช 22 จำนวนรวม 857,000 หุ้น คิดเป็นสัดส่วน 49% ของจำนวนหุ้นทั้งหมดของเสนาเอช 22
ทั้งนี้สัดส่วนการถือหุ้นของบริษัทฯ ในเสนา เอช 22 ภายหลังการจองซื้อหุ้นเพิ่มทุน และการสละสิทธิดังกล่าวของบริษัทฯ จะทำให้สัดส่วนการถือหุ้นของ SENA ลดลงจากเดิม 100% เป็น 51%